# Асептична некроза

### от Уикипедия, свободната енциклопедия

Асептичната некроза е заболяване на детската и юношеската възраст. Болестният процес от начало до края протича асептично, без никакви признаци за инфекция. В хода на заболяването се развива некроза на костната тъкан и костния мозък в засегнатата област поради запушване на локалните изхранващи кръвоносни съдове.

В протичането на болестта се установяват пет стадия:

1. Некроза /умъртвяване/ на костната тъкан;

2. Раздробяване на некротичната костна тъкан;

3. Проникване на кръвоносни съдове от незасегнатата в засегнатата част на костта;

4. Образуване на нова костна тъкан и резорбция на некротичната;

5. Оздравяване с възстановяване на нормална костна тъкан.

Най-честата форма на болестта е асептичната некроза на главичката на бедрената кост /т.н. болест на Пертес/. От нея заболяват деца на възраст от 5 до 12 години. По правило се засяга почти винаги дясната тазобедрена става, като в другата настъпват само леки изменения. Момчетата боледуват 4-5 пъти повече от момичетата.

Най-ранните признаци са болка и накуцване. Болката е локализирана в тазобедрената става, по-рядко се разпространява в коляното или целия крак. Постепенно се развива мускулна контрактура с принудително свит и ториран навън крак. По-късно настъпва атрофия на мускулатурата на бедрото. Заболяването продължава 3-5 и повече години, като в много случаи настъпва самоизлекуване с трайни последици /накуцване, скъсяване на крака, мускулна атрофия, деформираща атроза/.

Асептичната некроза на гръбначния стълб засяга прешлените и междупрешленните дискове. В хода на болестта постепенно се образува гърбица. Заболяването е хронично и продължава 6-9 и повече години. Изкривяването на гръбначния стълб е най-силно изразено в поясната област.

Асептичната некроза на големия пищял /тибия/ най-често се развива у момчета на възраст 14-17 години, занимаващи се със спорт /главно футбол/. След травма или повишено натоварване в областта на коляното и тибията се появява оток, болезнен при натиск. Накуцването трае две-три години, след което постепенно настъпва оздравяване.

Асептичната некроза на малката костица, която се намира в средата на китката, се появява у физически работници на възраст между 20 и 40 години, главно мъже. Характеризира се с болки и оток в областта на китката и дланта и ограничаване на движенията.

Лечението на асептичната некроза е продължително и се провежда под ръководството на специалист-ортопед. В по-ранен стадий се прилагат обездвижващи средства /шиниране, гипсова превръзка/, принудителен покой, масаж, физикални процедури.

По показание се предприема хирургичноортопедично лечение - отстраняване на некротичните костни и хрущялни секвестри, присаждане на консервирана здрава костна тъкан, реконструкция на засегнатия костно-ставен участък, артродеза, а при строго показание - костно-ставна ендопротеза.

Взето от „http://bg.wikipedia.org../../../%D0%B0/%D1%81/%D0%B5/%D0%90%D1%81%D0%B5%D0%BF%D1%82%D0%B8%D1%87%D0%BD%D0%B0_%D0%BD%D0%B5%D0%BA%D1%80%D0%BE%D0%B7%D0%B0.html“.

Категории: Медицина | Болести

##### Views

- Статия
- Беседа
- Текуща версия

##### Търсене

##### На други езици

- English